Asmongold

זאק הויט (באנגלית: Zack Hoyt, נולד ב-20 באפריל 1990), הידוע בעיקר בכינויו האינטרנטי Asmongold, הוא יוטיובר, סטרימר, יוצר תוכן ופרשן פוליטי אמריקני הפעיל בעיקר בפלטפורמות יוטיוב ו-Twitch. בתחילת דרכו עסק ביצירת תוכן הקשור לגיימינג, ובפרט על משחק ה-MMORPG וורלד אוף וורקראפט, אך כיום הוא יוצר תוכן העוסק בתרבות הגיימינג, באקטואליה ובפוליטיקה.

 ראשית חייו 
זאק הויט נולד בפלורידה וגדל באוסטין שבטקסס. החל להתעניין במשחקי תפקידים ממוחשבים עוד מצעירותו, וב-2006, בגיל 16, הכיר לראשונה דרך חבר את משחק התפקידים ההמוני ברשת "וורלד אוף וורקראפט", שהפך עד מהרה למשחק הווידאו העיקרי בו שיחק ולמושא ההתעניינות המרכזי שלו.

מאוחר יותר בחייו, החל הויט ללמוד בקולג', אך נשר ממנו מתוך העדפה לקדם את קריירת הסטרימינג שלו.

 קריירה 
קריירת האונליין של הויט החלה עוד ב-2009 כאשר החל להעלות לאתר יוטיוב סרטונים העוסקים בוורלד אוף וורקראפט, בהם הוא משתף את הגיימרים בידע שלו במשחק, אסטרטגיות משחק ותובנות שונות. אט אט החל לצבור לעצמו קהל רב שצפה בו בעקביות, וב-2011 נרשם לפלטפורמת Twitch והחל להסטרים דרכה, תחילה כתחביב, עד שב-2014 החל לשדר בפלטפורמה על בסיס קבוע. ב-2019 תוכני הגיימינג שלו עסקו בעיקר בשידור חי של משחקיות, מדריכים, דיונים וביקורות הנוגעות לוורלד אוף וורקראפט וההרחבות השונות שלו.

הפופולריות של ערוץ הטוויץ' שלו זינקה משמעותית ב-2019, עם השקת גרסת הקלאסיק של WoW, ועד מהרה הפך לאחד הסטרימרים הבולטים ביותר של השנה ואף הפך לסטרימר הנצפה ביותר ברבעון השלישי של 2019, ובהמשך גם ב-2020, עם יציאת חבילת ההרחבה Shadowlands. ב-2021 עבר לשחק בפיינל פנטזי XIV, לאחר שנים רבות בהן WoW היה משחק ה-MMO היחיד שאותו הסטרים.

ב-2022 החל הויט להשתמש בערוץ הטוויץ' החלופי שלו, ZackRawrr, שהפך בהמשך לערוץ העיקרי בו הוא משדר, עקב רצונו להתנתק מתדמית הסטרימר של WoW שהוצמדה לו עם השנים ועל רצונו להתמקד בתוכן פחות אינטנסיבי.

 קריירה עסקית 
באוקטובר 2020 היה הויט אחד ממייסדי ארגון One True King (OTK), איגוד סטרימרים שבין חבריו נמנו סטרימרים מוצלחים אחרים כגון Mizkif ו-Sodapoppin. ב-2022 הכריז כי הוא ושותפיו ל-OTK על הקמת חברה בשם Starforge Systems אשר עוסקת בהרכבה ומכירה של מחשבי גיימינג מותאמים אישית. לשותפות עסקית זו צירף הויט את הסטרימר המצליח Cr1TiKaL. תחילה, זכתה החברה לביקורות שליליות עקב תמחור גבוה של מוצרי החברה, צעד אליו הגיבה החברה בהורדת מחירים כללית של 100 דולר.

בפברואר 2023 החל לשדר פודקאסט יחד עם כמה משותפיו ושותפיו לשעבר ב-OTK.

ב-21 בפברואר 2025 הכריז על פרישה מתפקידי ניהול בחברות ובארגונים שבבעלותו.

 פרשנות פוליטית וחברתית 
ב-2017 הושעה זמנית חשבון הטוויץ' של הויט לאחר שהשמיע הערה שלכאורה לועגת על מפוני הוריקן קתרינה.

ב-2022 הזמין את הסנאטור הרפובליקני טד קרוז לדיון בנושא רגולציה של loot boxes במשחקי וידאו, ועל הגנה על ילדים מפני משחקי "Pay to win", משחקים שאמנם ניתן לשחק בהם בחינם אך השחקנים נדרשים לבזבז כסף אמיתי על מנת להתקדם.

ב-2024 הצטרף הויט לקמפיין נגד החברה הקנדית Sweet Baby Inc., חברה העוסקת בכתיבת עלילה ועיצוב נרטיב למשחקי וידאו, בטענה כי היא מקדמת בכוח תוכני Woke במשחקים בהם היא מעורבת, באופן הפוגע באספקטים נוספים וחשובים של אותם המשחקים. הויט לקח חלק מרכזי בקידום הקמפיין בקרב גולשיו.

ב-14 באוקטובר 2024, במסגרת שידור חי בטוויץ' ועל רקע מלחמת חרבות ברזל שהתנהלה בישראל, ביקר הויט בחריפות את הפלשתינאים וקרא להם "אנשים נוראים שהגיעו מתרבות נחותה" אשר "הורגים אנשים אחרים רק בגלל מה שהם", וכמו כן ביקר את התמיכה המערבית בהם ואמר כי הם "אנטיתזה ישירה של כל מה שתרבות המערב מאמינה בו". כמו כן, טען כי הוא אינו מתכוון "לבכות על העובדה שקבוצה מסוימת, שהג'נוסייד הוא חלק מחוקי השריעה שלה, עוברת בעצמה ג'נוסייד". בעקבות ביקורת שזכו התבטאויות אלו מצד גולשים פרו-פלשתינאים, הושעה חשבון הטוויץ' שלו לשבועיים והוא אף נאלץ ליצור סרטון התנצלות, ולהתפטר זמנית מתפקידיו ב-OTK וב-Starforge Systems כיוון שלא רצה ששותפיו בחברות יהיו חשופים להטרדות אף הם.

הויט הביע ביקורת נגד בחירתה של סאמי ריברס לתואר "סטרימרית השנה" במסגרת פרסי 2024 Esports Streamer of the Year Award וטען כי היותה אישה היה פקטור מרכזי בבחירתה, בעוד שלטענתו סטרימרים גברים אחרים היו הרבה יותר ראויים לפרס.

נכון ל-2025, פרשנות פוליטית וחברתית מהווה חלק ניכר בשידורים החיים שלו. בין היתר סיקר את הבחירות לנשיאות ארצות הברית ונשיאותו של דונלד טראמפ שהגיעה לאחר מכן, מלחמות וסכסוכים ברחבי העולם וביניהם מלחמת איראן-ישראל, מחאות נגד ההגירה בבריטניה ב-2025, מחאות באינדונזיה ועוד.

בספטמבר 2025, ועל רקע ההתנקשות בחייו של הפעיל הפוליטי האמריקאי צ'ארלי קירק, הפיץ הויט סרטון יוטיוב ובו חשף עובדים ובכירים בתעשיית הגיימינג שהביעו שמחה על מותו ואף עודדו מעשי רצח נוספים תוך שימוש בפלטפורמת בלוסקיי, וקרא לצופיו לדווח על מקרים דומים למעסיקיהם של אותם הגולשים.

 חיים אישיים 
בטרם החל את קריירת הסטרימינג שלו, עבד הויט בשירות הכנסות הפנים האמריקני בין שנות המס 2012-2013.

הויט הוא בעל תואר במנהל עסקים, ואף תכנן ללמוד משפטים, אך נטש את תוכניתו על מנת לטפל באמו החולה. אמו נפטרה באוקטובר 2021 מסיבוכי מחלת ריאות חסימתית כרונית, וכתוצאה מכך נאלץ לקחת הפסקה של מספר שבועות מסטרימינג. אביו, שאף הופיע לצידו בחלק מהסטרימים שלו, נפטר בספטמבר 2025 מסרטן הלבלב.

 מועמדויות ופרסים 
+מועמדויות ופרסים עבור Asmongold/ZackRawrrשנהפרסקטגוריהתוצאהמקור2020Esports Awards 2020סטרימר השנה2021The Streamer Awardsסטרימר ה-MMORPG הטוב ביותר2022Esports Awards 2022סטרימר השנהThe Streamer Awardsסטרימר ה-MMORPG הטוב ביותר2023The Streamer Awards

קישורים חיצוניים

הערות שוליים

קטגוריה:פעילי אינטרנט אמריקאים
קטגוריה:יוטיוברים אמריקאים
קטגוריה:סטרימרים
קטגוריה:אמריקאים שנולדו ב-1990